Аңлатма язуы

Татар мәктәпләрендә Фатих Кәрим иҗатын өйрәнүгә 8 нче класста 3 сәгать вакыт каралган. Дәресләр февраль аена туры килә. 19 нчы февраль - Фатих Кәрим батырларча һәлак булган көн. Шуңа күрә шагыйрь иҗатын өйрәнеп төгәлләгәндә, сигезләр параллелендә Фатих Кәримгә багышланган әдәби кичә үткәрү отышлы. Балалалар , әзерләнү барышында, аның шигырьләрен ятлыйлар, тормыш юлын, иҗатын өйрәнәләр. Әлеге кичә сценариенда балалар сөйләгән шигырьләрнең исемнәре генә күрсәтелде. Укытучы аларны үзе кулай санаган шигырьләр белән алыштыра ала.

**“Илең турында уйласаң,**

**гомерең озын була”**

**(Күренекле шагыйребез Фатих Кәримгә багышланган кичә)**

Максат: Ф. Кәримнең иҗатын, шигырь-поэмаларын өйрәнү, хатынына, балаларына, туган иленә булган мәхәббәтнең фашист илбасарларына каршы көрәштә тиңдәшсез корал булуын ачыклау;

Ф. Кәрим шәхесе белән горурлану, соклану хисләре тәрбияләү.

Жиhазлау: шагыйрьнең портреты, китаплары, презентация, язучыларның Фатих Кәрим турында фикерләре.

**Кичә барышы:**

 **Укытучы сүзе:**

Ф.Яруллин “Сугыш ул – акыллы кешеләрнең акылсыз эшләре” , - дип язып калдырган. (3 слайд)

 Ә Миргазыян Юныс “Сугыш – исән каласыңа өмет итеп, үлемгә бару,” – дип язган. (4 слайд)

     Әйе, укучылар, сугыш ул - җимерүче, күз яшьләре түктерүче, миллионлаган кешеләрнең гомерен өзүче.Бөек Ватан сугышы елларындагы батырларны беләсезме? Исемнәрен атагыз.  Алар нинди батырлыклары белән танылганнар? (Александр Матросов, Газинур  Гафиятуллин, , Мәгубә Сыртланова, Миңнегәле Гобәйдуллин, Муса Гәрәев)

Әлбәттә, сугыш аяусыз. Ул беркемне дә аяп тормый. Сугыш дигән сүз әйтү белән нәрсә күз алдына килә?  Күз яше, кайгы, бәхетсезлек ... (5 слайд)

 Дошманга күрсәткән батырлыклары өчен республикабызның  200 дән артык кешесе иң югары мактаулы исемгә - Советлар Союзы Герое исеменә лаек булган.

        Бөек Ватан сугышында бик күп шагыйрь һәм язучылар үз гомерләрен аямыйча сугыштылар һәм һәлак булдылар. Без аларның исемнәрен онытырга тиеш түгел. Сез   Бөек Ватан сугышында катнашкан һәм азатлык өчен башын салган күренекле язучы һәм шагыйрьләрдән кемнәрне беләсез? (Муса Җәлил, Абдулла Алиш, Фатих Кәрим,Рәхим Саттар, Хәйретдин Мөҗәй, Гадел Кутуй, Нур Баян һ.б)

       (6 слайд) Бүгенге кичәбез шундый ялкынлы шагыйрьләрнең берсе Фатих Кәрим иҗатына багышлана. Фатих Кәримне нәкъ менә февраль искә алуыбыз юкка түгел. 19нчы февраль - аның батырларча һәлак булган көне. 1945 нче елның 19нчы февралендә сугыш бетәргә нибары ике ай ярым калганда батырларча һәлак була ул.

**Кадрия :** (7, 8 слайд)

"Яз башы. Бу – минем сагыш hәм газап белән көтеп алынган сигезенче язым.

Безнең бу газаплар кемгә, нигә кирәк иде?! Бүтәннәрне белмим. Ләкин Фатихны мин үземне белгәндәй яхшы белә идем бит. Ул саф иде, аның күңеле пакь иде, ул туры иде. Һәм uxтыярсыз дүрт ел газаплауга дучар булганнан coң, сафлыгын-тугрылыгын раслап акланганнан coң да, үзенең сафлыгын артыгы белән күрсәтер өчен, ил өстенә төшкән сугыш бәласендә кайнап йөрде, шунда үлеп калды. Үзен дә, безне дә кызганмады. Әгәр дә каһәр төшкән сугыш булмаса, ул исән булыр иде. Үзенең җан теләге – халык өчен язар-эшләр иде. “

**Укытучы:**  Әйе, әгәр дә каһәр төшкән сугыш булмаса, татарның күренекле улы, әдәбиятыбыз классигы Фатих Кәрим белән Кадрия Ишукова бик матур гомер кичерерләр иде. Кызганыч, бүген безнең күңелләрдә, данга күмелеп, аның исеме генә яши.

**1нче укучы:** (9 слайд)

Фатих Кәрим 1909 елның 9 гыйнварында Башкортстандагы Бишбүләк районы Ает авылында мулла гаиләсендә унберенче ­төпчек бала булып дөньяга килә. “Фатих бигрәк тә табигатьне, Дим буйларын ярата иде. Таң белән балык каптырырга барыр иде. Бик җитез, тере, нечкә хисле, тырыш булды ул. Тугайларда җиләк җыярга, кошлар сайраганын тыңларга хәвәс иде. Бәлки, шуңадыр да Дим елгасының үзенчәлекле табигатенең матурлыгы аңа шигырьләр язарга этәргеч ясагандыр. Шунысы кызык: Фатих язган әйберләрен шунда ук агач сандыгына бикләп куя торган булды. Бик үтенеп сораганда, аулак вакытта гына ул аларны безгә укый иде,” – дип искә ала апасы Гобәйдә.

**2нче укучы:** (10 слайд)

 13 яшьлек чакта Фатихны абыйсы Габдулла (­шагыйрь Ярлы Кәрим) Бәләбәйдәге педагогия техникумының әзерлек курсына укырга урнаштыра. Ә 1925 – 1929нче елларда Казан җир төзү техникумында укый.

**3нче укучы:** (11 слайд)

Сөекле хатыны Кадрия Ишукова белән дә шунда укыганда таныша, озак та үтми күпләргә үрнәк булырлык гаилә корып яши башлыйлар. Кызлары Ада һәм Ләйлә туа. Бу матур, тату гаиләгә нибары сигез гeнә ел бергә яшәргә насыйп була.

**4нче укучы:** (12, 13 слайд)

1938 нче елның 3 нче гыйнварыннан алып 1941 нче елның 3 нче декабренә кадәр Фатих Кәрим Сталин төрмәләренең кеше ышанмас шартларында, ГУЛАГ лагерьларында, чиксез тайгаларда җәфа чигә, нужа шулпасы эчә, үлем белән күзгә-күз тарткалаша. ”Үлем баржасы”на төяп, махсус ут төртеп батырганда исә төньяк диңгезендә могҗиза белән исән кала.

**5нче укучы:** (14 слайд)

Дусларының тырышлыгы ярдәмендә Фатих Кәрим 1941 елның 3 декабрендә аклана. Тик күрешү, кавышу шатлыгы озакка бармый. Фатих Кәрим 27 көннән җаны, вөҗданы кушкан эшкә -- изге Бөек Ватан сугышына алына. Бу хәбәрне ул сөенеп, намусы саф икәнлекне раслау мөмкинлеге итеп кабул итә.

**Фатих Кәрим “Ант”** (15 слайд)

**6нчы укучы:** (16 слайд)

Ут, пулялар яңгыры астында автоматын асып иңенә сапер, разведчик Фатих меңләгән чакрым юл уза, "рядовойлар төнен йоклаганда, мин йокламыйм шатлык-кайгыдан" дип, куен дәфтәрен алып, җыр яза. Солдатлар ял иткәндә, салкын окопларда кәгазьне автомат прикладына куеп, ай яктысында соклангыч әсәрләр иҗат итү – бу үзе олы батырлык бит.

**Фатих Кәрим “ Тирән күл” поэмасы** (16 слайд)

**Видеоролик карау “Партизан хатыны” (видео)**

**Фатих Кәрим “Бездә яздыр”** (17 слайд)

**7нче укучы:** (18 слайд)

Шушы канлы мәхшәр эчендә дә, хат язарга да вакыт табарга кирәк хәлләрдә дә шагыйрь тезенә, прикладына куеп бертуктаусыз язган:

8 поэма һәм баллада,

2 повесть,

1 пьеса,

150 ләп шигырь иҗат иткән ул.

Иң әһәмиятлесе: хатыны Кадриягә, кызларына хатлар юллаган.

(19 слайд)

**Солдат хатлары. Хатыны Кадриягә, кызларына язган хатларыннан өзекләр уку.**

*“Сөеклем, алтыным Кадриям, күз нурларым – кызларым!*

*Ялкынлы фронт сәламе сезгә. Мин исән-сау әле. Һөҗүмнәр башланганнан бирле гел алгы сызыкта, бер адым да артка чыкканым юк... Көн-төн сугышта, чишенеп йоклаган юк, утырып ашаган юк. Бу нәләт немецларның тизрәк башларына җитәсе иде. Шул чаклы туйдырдылар ки алар: өйләренә керәсем килми, hаваларын сулыйсым килми. Тик бер нәрсәгә үкенәм, теге вакытта ныклап телләрен өйрәнә алмаганмын. Сугышта ул бик кирәк; шулай да әзрәк маташтырам әле. Яхшылап телләрен белсәм, сугышта файдасы бик күп булыр иде. Бу каhәрләр безнең uлне шулкадәр талаганнар икән, кайсы гына авылның кайсы гына өенә кермә, hәркайсында безнең ил әйберләрен очратасың.*

*Иптәшләрем хәзергә яхшылар кебек. Киләчәктә ничек булып чыгарлар. Кул астымдагы кешеләрдән дә канәгатьмен. Хәзергә сынатканнары юк. Бүгенге көндә минем язмышым, дөньяда яшәвем аларның мине чын иптәш итеп якын күрүләренә бәйләнгән.*

*Cоң, бәгырькәйләрем, үзегез нuxәлләрдә яшисез? Тормышыгыз бик авыр түгелме? Өегез җылымы? Нигә утыгыз юк, тагын нәрсә булды?*

*Салкынга бик интекмисезме? Кыш бит инде. Без үзебез урманнарда, кар өсләрендә, салам асларында кунып йөргәч, җылының кадерен бик беләбез.*

*Балалар ничек? Үзләрен ауната-ауната минем өчен үп. Мин аларны бик сагындым бит. Ә әниләрен сагынудан йөрәкләрем авырта. “*

*“Минем бәхетем, Кадриям!*

*Бүген – 3 нче декабрь, бу безнең гаиләбезгә үткән ел үлчәве булмас зур шатлык китергән көн. Шул көн шатлыгы тудырган бөтен көчемне фашизмга каршы көрәшкә юнәлдерәм.  Миллионлаган кызылармеецлар белән бергә,  бер сафта бөек Ватанымның, синең, сөйгән балаларымның бәхтен даулыйм. Җырларымның ялкыннарын ун тапкыр көчәйтеп, илем өстенә җиңү шатлыгы чәчәкләре сибү көненә ышанычлы адымнар ясыйм.*

*Стройда шунысы кыйммәт: бөтен нәрсәне йөрәгең аша үткәрәсең. Минем язган әйберләрем уңышлы  санала икән, моның төп сәбәбе шунда: канымны коеп сугышам, шуның турында шул хис белән язам.”*

**Укытучы:**  (20, 21 слайд)

Тик Фатих Кәримгә Жиңү көнен күpeprә, яраткан гаиләсе белән озын-озак сөеп-сөелеп яшәргә, дәртләнеп, илhамланып иҗат итәргә язмаган шул. Фатихы урынына фронт юлларын урап үз хаты гына кайта Кадриянең. Сугыш бетәргә санаулы көннәp калгач, 1945 нче елның 19 февралендә сугышчан бурычны үтәгәндә батырларча hәлак була. Казанда Фатих Кәримгә аталган, ләкин ачылып укылмаган хат яши. Бу хатны шагыйрьнең хатыны Кадрия язган. Ләкин Фатих Кәрим хатны укырга өлгерми, 1945 нче елның 19 февралендә батырларча һәлак була, хат кире кайта. Фотода сез әлеге хатны күрәсез.Хатны Кадрия ханым үзе ачып укымый, ә 23 ел буе саклый, үләр алдыннан кызы Ләйләгә биреп калдыра. Ләйлә дә хатны ачмаган. Сер булып калсын дигән. Татар халык шагыйре Ренат Харис шагыйрьгә багышлап “Кадрия” поэмасын иҗат иткән. Бу поэмада хатның язмышы турында сүз бара.  Ә узган елның декабрендә (2020) Ләйлә ханым да вафат булды.

**Фатих Кәрим “Ватаным өчен”** (22 слайд)

**Укытучы:** (23 слайд)

Әйе,үлемен җырга әйләндергән шагыйрь ул Фатих Кәрим. Казанга ядрәләр белән тишкәләнгән солдат шинеле, рәсемнәре, шигырь дәфтәрләре, хатлары гына кайта. Шинеле бүгенге көндә Татарстан Дәүләт музеенда саклана.

 Ә безнең күңелләрдә Фатих Кәрим үзенең шигырьләре белән яши. Искә алу кичәсен дә аның **“Сөйләр сүзләр бик күп алар” шигыре** белән тәмамлыйбыз. (24 слайд)

(25 слайд)

Игътибарыгыз өчен рәхмәт!